A Intambara yo mu buryo bw’umwuka:
· Intwaro zo kurwanisha (2 Abakorinto 10:1–11)
· Pawulo yashinjwe kuba umunyabwoba ugwa ikinya iyo ari mu bantu, nubwo mu nzandiko ze yakoreshaga imvugo ikarishye (2 Abakorinto 10:10).
· Mu gusubiza iyi mitekerereze, Pawulo yagaragaje neza ko yumvaga ashoboye kuba umuntu ukarishye imbonankubone nk’uko byari biri mu  nzandiko ze, ariko ko atashoboraga gukoresha “intwaro z’umubiri” (nk’igitugu, ibihano by’umubiri, cyangwa kwirata), ahubwo agakoresha gusa intwaro “zigira imbaraga imbere y’Imana” (2 Abakorinto 10:2–4).
· Izi “ntwaro” zirimo gukorana kwicisha bugufi no gutuza nk’uko Kristo yabigenzaga (Matayo 11:29). Ariko kandi, nk’uko Yesu yabikoze, zisaba no guhagarara dushikamye turwanya ibibi (Matayo 21:12–13), cyangwa mu gihe gikwiriye tukavuga tweruye (Matayo 23:23–27).
· Ububasha bwa Pawulo yabukomoraga  kuri Kristo, kandi buri gihe akabukoresha yubaka, aho gusenya (2 Abakorinto 10:8).
· Uburyo bukwiriye bwo kurengera ukuri (2 Abakorinto 10:12–18)
· Abacurabwenge b’Abagiriki bashyuzaga umurengera abanyeshuri bashakaga kubigiraho. Kugira ngo bireherezeho abo banyeshuri, birataga ubumenyi bwabo, urwego rwabo mu mibereho, cyangwa abantu bakomeye babazi kandi babubaha. Ibi ni na byo byari imigenzo y’abigisha b’ibinyoma bacengeye i Korinto (2 Abakorinto 10:12; 11:19–20).
· Ariko Pawulo ntiyishyuzaga ukwigisha kwe, ntiyarataga ibyo kwemerwa n’abantu, cyangwa ngo yirate ubwe. Ibyo byatumye bamufata nk’usuzuguritse! Ese ni gute yashoboraga kwiregura?
· Bisa nkaho yari akeneye gushimwa imbere y’Abakorinto kugira ngo yemerwe na bo. Ariko si we wagombaga kwishima ubwe (Imigani 27:2). Pawulo yarekeye Imana kuba ari Yo imushima (2 Abakorinto 10:18).
· Niba hari ikintu dushobora kwirata cyangwa kwishimira ubwacu, ni ukumenya Imana no kuyumvira (Yeremiya 9:24; 2 Abakorinto 10:17).
B Guhangana n’abigisha b’ibinyoma:
· Abashukanyi bigira intumwa (2 Abakorinto 11:1–15)
· Pawulo yifuzaga gushyīra Kristo itorero riboneye (2 Abakorinto 11:2). Nyamara nka Eva, itorero ryari mu kaga ko gushukwa, no kureka kuba umugeni wa Yesu (2 Abakorinto 11:3).
· Akaga nyirizina barimo kari akahe? Abayuda biyemeraga ko ari “intumwa zikomeye” za Yesu bari baje i Korinto bigisha “undi Yesu,” “umwuka wundi,” n’“ubutumwa bwiza bundi” (2 Abakorinto 11:4–5; Abagalatiya 1:8).
· Kuba umuntu abwiriza ibya Yesu ntibivuze ko atwereka Yesu nyakuri, nk’uko Bibiliya imuduhishurira. Amagambo yabo ashobora kuba meza cyane, ariko Satani ubwe azi no kuvuga ibitangaza no kwigaragaza “nka marayika w’umucyo” (2 Abakorinto 11:14).
· Mu byo abigisha nyakuri bakora n’ibyo bavuga, bigisha “ukuri kwa Kristo” (2 Abakorinto 11:9–10). Ariko abigisha b’ibinyoma, bicurira ugukiranuka, ni abakozi b’uburiganya biyoberanyije bakigira intumwa (2 Abakorinto 11:13–15).
· Pawulo n’abigisha b’ibinyoma (2 Abakorinto 11:16–31)
· Ni ibihe bintu Pawulo n’abigisha b’ibinyoma bari bahuriyeho? Bose bari Abayuda bahindukiriye Ubukristo (2 Abakorinto 11:22).
· Ni iki bari batandukaniyeho? Aha ni ho Pawulo abahagurukana akavuga ati: “Si abakozi ba Kristo bagabura ibye? (Noneho ndavuga nk’umusazi), ndabarusha” (2 Abakorinto 11:23). Niba abo bandi barirataga ko bababajwe kubwa Kristo, Pawulo yari kubarusha: yarakubiswe; yashyizwe mu nzu z’imbohe; yasimbutse urupfu kenshi; yatewe amabuye; yarohamye mu nyanja; yahuye n’ibyago by’uburyo bwose; yarashonje, yicwa n’inyota, imbeho no kwambara ubusa; yahoranaga impungenge ku bw’amatorero (2 Abakorinto 11:23b–29).
· Aha ni ho “ubusazi” bwa Pawulo bugarukira. Ntiyashakaga gutanga igitekerezo cy’uko yifuza kwirata ibyo yakoreye Kristo. Ahubwo, ishema rye nyakuri (cyangwa icyo yishimiraga cyane) ni ibyo Kristo yamukoreye.
· Imbaraga ze nyakuri zari mu ntege nke ze, zamuteye kwishingikiriza kuri Yesu byuzuye (2 Abakorinto 11:30–31; 12:6–10).
· Kwisuzuma no kunesha (2 Abakorinto 12:14–13:10)
· Igihe cyari cyegereje ubwo Pawulo yagombaga gusura i Korinto. Ni iki yari yiteze kubona kandi yari kubyitwaramo ate? (2 Abakorinto 13:1–2).
· Pawulo yari yiteguye gukoresha ububasha nk’umushumba, agacyahana imbaraga: kugira ngo agarure abihannye, anahane abananiranye.
· Ubwoba bwe bwari uko nahagera, yabasanga mu makimbirane n’ibyaha by’amahara-kwinshi. Yatinyaga kuririra abanyabyaha batihannye (2 Abakorinto 12:20–21).
· Bityo rero, mbere y’uko icyo gihe kigera, Abakorinto bagombaga kwīnīra no kwisuzuma (2 Abakorinto 13:5).
· Pawulo, ku ruhande rwe, yabasengeraga kugira ngo bareke gukora ibibi, ahubwo bakore ibyiza, kandi batunganywe (2 Abakorinto 13:7–9).
